Вёска Заполле Івацэвіцкага раёна стала першым пунктам экспедыцыі. Тут удзельнікаў гасцінна сустрэла Запалянская сярэдняя школа і кіраўнік школьнага этнаграфічнага музея Аляксандр Фаміч Зайка. Узоры традыцыйнай для дадзенага рэгіёна танцавальнай і песеннай культуры дэманстравалі мясцовыя жыхаркі ды сталыя аматаркі танцаў (наймаладзейшай з іх 70 год!) В. І. Ціток, А. М. Зайка, В. Ф. Воўна, Н. І. Крыштопік. Настаўнікі Запалянскай школы разам са сваімі вучнямі танчылі кракавяк з прыпеўкамі, падэспань, польку-карэлафінку ды вальсок з пацалункам. Падчас цёплай размовы з мясцовымі жыхарамі ўдзельнікі экспедыцыі даведаліся, хто і на якія святы збірае ў вёсцы танцавальныя вечарыны, як фальклорныя традыцыі перадаюцца ў Заполлі з пакалення ў пакаленне, адзначылі тыповыя інструментальныя формы выканання музыкі, а таксама наведалі экспазіцыю школьнага этнаграфічнага музея.